《登干山绝顶俯眺二百八十峰浩然作歌》
清代·姚燮

三台无根五岳小，天姥儿孙头白早。神仙亦是萧寥驹，随代随白作尘扫。

我能到此宁非仙，俯首四顾无人间。人间却在白云下，自吾别后当千年。

白云在下天在上，云面青岚日摩荡。西奔万牛南驱羊，北迤惊𧉮东走浪。

青光尽处变𧹬采，不是山岚是沧海。海烟卷入山岚中，倾刻沧桑百回改。

仰首不见鹏鸟飞，云隙过鹰如虫微。日轮悬臂玉槃大，足跟愁雨方霏霏。

愁雨秋声日春色，梧落桃开一云隔。孤心已了万劫殊，寸掌全收八埏窄。

白云渐低山渐高，掌影反覆心根牢。乱山但似乱坟积，云气都为水气飘。

我方有住究何住，陵阳容成不相遇。茫茫大千蟭螟身，再死重生一回步。

吁嗟乎，死生岂为吾身哀，亦非以此哀后来。块然顽石今未开，焉知中有金银台？

焉知上古广成子，至今姣好犹童孩。不如撒手返尘世，尽吾所事全吾归，形神有灭名无灰。

形神有灭名与灰，除此眼中海水覆作堂坳杯，与此二百八十一万三千馀丈之峰一一皆崩隤。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。